Disneyland Paris

Pariisi Disneyland ehk Disneyland Paris on Walt Disney Company teemapargi- ja puhkekompleks Prantsusmaal Marne-la-Vallée piirkonnas, umbes 32 kilomeetrit Pariisi kesklinnast ida pool. Kompleks avati 12. aprillil 1992 Euro Disney Resort nime all. Tegemist on Euroopa ühe külastatuima turismiobjektiga ning suurima Disney kuurordiga väljaspool Ameerika Ühendriike. Kompleksi kuuluvad kaks teemaparki: Disneyland Park ja Disney Adventure World. Disneyland Park on rajatud klassikalise Disneylandi lossipargi kontseptsiooni järgi ning jaguneb viieks teemamaaks: Main Street, U.S.A., Frontierland, Adventureland, Fantasyland ja Discoveryland. Nendes piirkondades kujutatakse eri ajastuid ja kujutlusmaailmu, mis on inspireeritud Disney filmidest, kirjandusest ja ajaloomotiividest. Kompleksi teine park avati 2002. aastal Walt Disney Studios Park nime all. Algselt keskendus see filmide, televisiooni ja animatsiooni tootmisele ning meelelahutustööstuse telgitagustele. Pargi ulatusliku ümberkujundamise käigus nimetati see 2026. aastal ümber Disney Adventure Worldiks ning selle temaatika suunati senisest enam Disney lugudel ja tegelaskujudel põhinevatele elamusmaailmadele. Mõlemas teemapargis tegutsevad arvukad lõbustusparkidele omased atraktsioonid, toimuvad etendused ja meelelahutusprogrammid. Regulaarsete sündmuste hulka kuuluvad paraadid, hooajalised festivalid ning kohtumised Disney tegelastega. Lisaks teemaparkidele hõlmab Disneyland Paris mitut hotelli, konverentsikeskust, golfiväljakut ning ostu- ja meelelahutusala. Disneyland Paris kuulub Walt Disney Company rahvusvahelisse teemaparkide võrgustikku, kuhu kuuluvad muu hulgas Disneyland ja Walt Disney World Resort Ameerika Ühendriikides, samuti Disney teemapargid Jaapanis ja Hiinas. Alates 2017. aastast kuulub kompleks täielikult Walt Disney Companyle. 1987. aastal sõlmitud arenduslepingu kohaselt on kuurordi edasiseks laiendamiseks ette nähtud võimalus rajada ka kolmas teemapark; selleks on reserveeritud maa ning projekti elluviimine sõltub lepingulistest tingimustest, sealhulgas külastajate arvust ja tähtaegadest. Viited Välislingid Koduleht